钦定古今图书集成/明伦汇编/氏族典/第584卷 > 皇甫诞
## 钦定古今图书集成/明伦汇编/氏族典/第584卷 > 皇甫诞

按《隋书皇甫诞传》，“诞字元虑，安定乌氏人也。祖和，魏
胶州刺史。父璠，周隋州刺史。诞少刚毅，有器局，高祖
受禅，为兵部侍郎。数年，出为鲁州刺史。开皇中，复入
为比部、刑部二曹侍郎，俱有能名。迁治书侍御史，朝
臣无不肃惮。迁尚书左丞。汉王谅为并州总管，拜并
州总管司马，总府政事，一以谘之，谅甚敬焉。及炀帝”
即位，谅谋发兵作乱，诞数谏止，谅不纳。诞因流涕，谅
怒而囚之。及杨素将至，谅屯清源以拒之。谅主簿豆
卢毓出诞于狱，相与协谋，闭城拒谅。谅袭击破之，并
抗节而遇害。帝以诞亡身徇国，嘉悼者久之。赠柱国，
封弘义公，谥曰明。子无逸嗣。